text:
 11/ 06
 BG
 Официален вестник на Европейския съюз
 108
 21990A1026(01)
 L 295/67
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 РАМКОВО СПОРАЗУМЕНИЕ
 за търговско и икономическо сътрудничество между Европейската икономическа общност и Република Аржентина
 ЕВРОПЕЙСКАТА ИКОНОМИЧЕСКА ОБЩНОСТ,
 наричана по-долу „Общността“, от една страна,
 ПРАВИТЕЛСТВОТО НА РЕПУБЛИКА АРЖЕНТИНА,
 наричано по-долу „Аржентина“, от друга страна,
 КАТО ОТЧИТАТ значението на традиционните връзки на приятелство между Аржентина и държавите-членки на Общността;
 КАТО ОТЧИТАТ, че Общността и Аржентина желаят да установят пряка връзка, за да поддържат, допълват и разширяват съществуващите отношения между Аржентина и Общността;
 КАТО ОТЧИТАТ, че Аржентина, следвайки неотдавнашното вътрешно политическо развитие, иска да стабилизира и заздрави демокрацията и да насърчи икономическия и социален напредък;
 КАТО ПРИЗНАВАТ, че за целта Аржентина прави значителни усилия за преструктуриране на своята икономика;
 КАТО ОТЧИТАТ, че Аржентина участва в процеса на регионална интеграция с държавите от Латинска Америка, което има за крайна цел да доведе до напредък, икономически реформи и политическа стабилност;
 КАТО ОСЪЗНАВАТ, че има сериозни регионални дисбаланси в Аржентина, че най-изостаналите региони са главно гранични области и че това обстоятелство затруднява процеса на интеграция със съседните страни, упоменати по-горе;
 КАТО ОТБЕЛЯЗВАТ, че Аржентина има нормални икономически и търговски връзки с всички държави-членки от Общността;
 В ЖЕЛАНИЕТО СИ ДА създадат благоприятни условия за хармонично развитие и диверсификация на търговията и насърчаване на търговията и икономическото сътрудничество на основата на равенство, недискриминация, обща изгода и взаимност,
 КАТО ВЯРВАТ, че трябва да се даде нов тласък на икономическите и търговски отношения между Общността и Аржентина чрез засилване на съответните аспекти на сътрудничеството;
 КАТО ПРИЗНАВАТ, че Общността и Аржентина искат да създадат договорни връзки, насочени към насърчаване на търговията и икономическото сътрудничество, което може да се развие по-нататък, на един по-късен етап, и като взеха предвид възможностите, които се отварят чрез доизграждането на единния пазар през 90-те години;
 УБЕДЕНИ, че подобно сътрудничество трябва да се прилага по прагматичен и развиващ се начин, в духа на добрата воля, в процеса на развитие на техните съответни политики,
 ЕВРОПЕЙСКАТА ИКОНОМИЧЕСКА ОБЩНОСТ:
 Г-н Gerard COLLINS
 Министър на външните работи на Ирландия,
 Действащ председател на Съвета на Европейските общности,
 Г-н Abel MATUTES
 Член на Комисията на Европейските Общности;
 ПРАВИТЕЛСТВОТО НА РЕПУБЛИКА АРЖЕНТИНА:
 Г-н Domingo Felipe CAVALLO
 Министър на външните отношения и вероизповеданията;
 СЕ СПОРАЗУМЯХА ЗА СЛЕДНОТО:
 Член 1
 Демократична основа за сътрудничество
 1. Връзките на сътрудничество между Общността и Аржентина и настоящото споразумение в неговата цялост са основани на зачитане на демократичните принципи и правата на човека, които вдъхновяват вътрешните и външните политики на Общността и Аржентина.
 2. Засилването на демокрацията и регионалната интеграция са основните принципи на настоящото споразумение и представляват ангажимент, който се споделя от двете страни. Прилагането на настоящото споразумение се осигурява чрез насърчаване на икономическото и социално развитие посредством търговията и сътрудничеството в областта на търговията, земеделието, промишлеността и технологиите.
 Член 2
 Режим на „най-облагодетелствана нация“
 1. Договарящите се страни предоставят една на друга режим на „най-облагодетелствана нация“ при търговията между тях съгласно разпоредбите на Общото споразумение за митата и търговията (ГАТТ).
 2. Договарящите се страни се ангажират да разгледат възможностите, всяка


text:
съгласно собственото си законодателство, за освобождаване от мита, такси и други налози по отношение на стоки, които временно се съхраняват на техните територии с цел реекспорт в непроменено състояние или след активно усъвършенстване.
 Член 3
 Търговско сътрудничество
 1. Договарящите се страни се ангажират да насърчават развитието и диверсификацията на тяхната търговия до възможно най-високата степен, съвместима тяхното икономическо положение.
 2. За тази цел договарящите се страни се споразумяват да проучват начините и средствата за премахване на пречките пред търговия между тях, и по-специално нетарифните и квазитарифните бариери, като вземат предвид работата, извършена в тази област от международните организации.
 3. Договарящите се страни предприемат стъпки, всяка съгласно своето законодателство и в съответствие със своето относително равнище на развитие, за провеждане на политика, която има за цел:
 а)
 предоставяне една на друга на широки улеснения за осъществяване на търговски сделки, представляващи интерес за всяка страна;
 б)
 сътрудничество на двустранно или многостранно равнище при разрешаването на търговски проблеми от общ интерес, включително проблеми, отнасящи се до стоки, земеделски продукти и готови продукти или полуфабрикати;
 в)
 да се вземат предвид техните съответни нужди и интереси, свързани с достъпа и последващата обработка на ресурси и достъпа до пазара за продуктите на договарящите се страни;
 г)
 събиране заедно на икономически оператори от двата региона с цел диверсификация и разширяване на съществуващите търговски потоци;
 д)
 проучване и препоръчване на мерки за насърчаване на търговията, които биха довели до разширяване на вноса и износа.
 Член 4
 Икономическо сътрудничество
 1. Договарящите се страни, като вземат предвид общия си интерес и дългосрочни икономически цели, насърчават икономическото сътрудничество във всички области, които те считат за подходящи, без да изключват нито една област априори и като вземат предвид техните различни нива на развитие.
 Целите на такова сътрудничество са по-специално:
 —
 да насърчава развитието и просперитета на техните съответни индустрии,
 —
 да разкрие нови източници на ресурси и нови пазари,
 —
 да насърчава научния и технически напредък във всички области, в които сътрудничеството е възможно, като разширява съществуващите към датата на настоящото споразумение програми и разширява сътрудничеството в други сектори,
 —
 да насърчава сътрудничество между икономически оператори с цел насърчаване на създаването на съвместни предприятия и други форми на индустриално сътрудничество, които биха могли да развият техните съответни промишлени отрасли,
 —
 да допринася най-общо за развитието на техните съответни икономики и стандарт на живот,
 —
 да подпомага процеса на интеграция, в който Аржентина се е включила с държавите от Латинска Америка, като взема предвид възникналите проблеми във връзка с изостаналите гранични райони, които затрудняват интеграцията със съседните страни.
 2. Като начин за постигане на тези цели, договарящите се страни полагат усилия, inter alia, да улеснят и насърчат чрез подходящи средства:
 а)
 сътрудничество за развитие на промишлеността, земеделието, минното дело, риболова, инфраструктурата, транспорта и комуникациите, телекомуникациите, здравеопазването, образованието и обучението, туризма и други сектори;
 б)
 широко и хармонично сътрудничество между техните съответни промишлени отрасли, особено под формата на съвместни предприятия във всички производствени сектори;
 в)
 по-голямо участие от икономическите оператори на всяка от страните в развитието на различни сектори от промишлеността на договарящите се

type: contracts

jurisdiction: EU


text:
страни при взаимно изгодни условия;
 г)
 научно-техническо развитие:
 В тази област Общността насърчава научна дейност на високо ниво с Аржентина чрез изграждането на подходяща научна рамка за сътрудничество между страните.
 Тя насърчава обмена на учени и създаването на трайни и стабилни връзки между двете страни;
 д)
 насърчаване трансфера на технологии към сектори, определени по взаимно съгласие, при сътрудничеството на добра воля във всички аспекти на правата върху индустриална, търговска и интелектуална собственост, при зачитане на законодателството на всяка от страните;
 е)
 професионално и административно обучение;
 ж)
 сътрудничество в областта на енергетиката;
 з)
 сътрудничество при създаването на благоприятни условия за разширяване на инвестициите, облагодетелстващи и двете страни;
 и)
 сътрудничество в опазването на околната среда и природните ресурси;
 й)
 сътрудничество по отношение на трети страни;
 к)
 сътрудничество в регионалната интеграция на основата на обмяна на опит;
 л)
 сътрудничество във всички аспекти на индустриалната стандартизация.
 3. Договарящите се страни насърчават по подходящи начини редовния обмен на информация, отнасяща се до търговското и икономическо сътрудничество.
 4. За улесняване постигането на целите на икономическото сътрудничество, посочени в параграф 1, договарящите се страни използват всички подходящи средства и собствени механизми, с които разполагат, включително финансови ресурси.
 Член 5
 Сътрудничество в областта на земеделието
 1. Аржентина и Общността установяват сътрудничество в земеделието. За тази цел те проучват в дух на сътрудничество и добра воля:
 а)
 възможностите за увеличаване на търговията помежду си със земеделски продукти;
 б)
 мерки и резултатите от тях в здравеопазването, опазване на растенията и околната среда, с оглед предотвратяване на свързаните с тези мерки пречки пред търговията, като вземат предвид законодателството на двете страни в тази област.
 2. Общността подпомага усилията на Аржентина да диверсифицира износа си на земеделски продукти.
 Член 6
 Промишлено сътрудничество
 Договарящите се страни се споразумяват да си сътрудничат, и по-специално да насърчават създаването на съвместни предприятия, особено на такива, които допринасят за диверсификацията на аржентинския износ и възприемането на технологии, като за тази цел използват:
 а)
 законите и инициативите на Аржентина относно чуждестранните инвестиции и индустриалното развитие;
 б)
 възможностите, предоставени от Общността, в областта на сътрудничеството между нейните икономически оператори и тези на страните от Латинска Америка.
 Член 7
 Съвместен комитет за сътрудничество
 1. Създава се Съвместен комитет за сътрудничество, състоящ се от представители на Общността и Аржентина. Той заседава веднъж годишно, последователно в Брюксел и в Буенос Айрес, на дата, определена по взаимно съгласие. Извънредни заседания могат да се свикват по взаимно съгласие.
 Съвместният комитет се грижи за правилното функциониране на настоящото споразумение и разглежда всички въпроси, които могат да възникнат при неговото прилагане.
 2. По-специално, Съвместният комитет може да прави препоръки, които допринасят за постигане на целите на настоящото споразумение, като взема предвид социалните и икономически политики на договарящите се страни.
 Той анализира търговията между страните, преди всичко във връзка с цялостния ѝ състав, темповете на растеж, структура и диверсификация, както и търговския баланс и различните форми за насърчаване на търговията.
 Той улеснява контактите и обмена на информация, за да оптимизира функционирането на настоящото споразумение.
 Той прави предложения по въпроси от общ интерес, отнасящи се най-общо до икономическото


text:
сътрудничество, и по-специално до промишленото сътрудничество, и проучва подходящи мерки, за да ги развие и диверсифицира.
 3. Съвместният комитет може да създава специализирани подкомитети, които да го подпомагат при изпълнение на неговите задължения.
 Член 8
 Други разпоредби
 1. Без да се накърняват съответните разпоредби на Договора за създаване на Европейската икономическа общност, нито настоящото споразумение, нито всяко действие, предприето съгласно него, не засягат по никакъв начин правомощията на държавите-членки на Общността да предприемат двустранни дейности с Аржентина в областта на икономическото сътрудничество или, когато е уместно, да сключват нови споразумения за икономическо сътрудничество с Аржентина.
 2. При условията на разпоредбите на параграф 1, отнасящи се до икономическото сътрудничество, разпоредбите на настоящото споразумение заменят разпоредбите на споразуменията, сключени между държавите-членки на Общността и Аржентина, когато подобни разпоредби са несъвместими или идентични с разпоредбите на настоящото споразумение.
 Член 9
 Териториално приложение
 Настоящото споразумение се прилага, от една страна, на териториите, на които се прилага Договорът за създаване на Европейската икономическа общност и съгласно условията, предвидени в този Договор, и, от друга страна, на територията на Република Аржентина.
 Член 10
 Бъдещо развитие
 1. Договарящите се страни могат по взаимно съгласие да разширяват настоящото споразумение, за да засилват степента на сътрудничество и да го допълнят чрез споразумения относно специфични сектори и дейности.
 2. В рамките на настоящото споразумение всяка от договарящите се страни може да прави предложения за разширяване обхвата на тяхното сътрудничество, като вземе предвид натрупания опит при неговото прилагане и напредъка на процеса на регионална интеграция, в който Аржентина участва.
 Член 11
 Срок
 1. Настоящото споразумение влиза в сила на първия ден от месеца след този, в който договарящите се страни са се нотифицирали взаимно за приключването на необходимите за тази цел процедури.
 2. Настоящото споразумение се сключва за срок от пет години. То се подновява с мълчаливо съгласие година за година, освен ако една от договарящите се страни не го денонсира шест месеца преди датата на неговото изтичане.
 Член 12
 Размяната на писма, приложени по-долу, представлява неразделна част от настоящото споразумение.
 Член 13
 Автентични текстове
 Настоящото споразумение се съставя в два екземпляра на английски, гръцки, датски, испански, италиански, немски, нидерландски, португалски и френски език, като текстовете на всеки един от тези езици са еднакво автентични.
 En fe de lo cual, los plenipotenciarios abajo firmantes suscriben el presente Acuerdo.
 Til bekræftigelse heraf har undertegnede befuldmægtigede underskrevet denne aftale.
 Zu Urkund dessen haben die unterzeichneten Bevollmächtigten ihre Unterschriften unter dieses Abkommen gesetzt.
 Εις πίστωση των ανωτέρω, οι υπογεγραμμένοι πληρεξούσιοι έθεσαν τις υπογραφές τους στην παρούσα συμφωνία.
 In witness whereof the undersigned Plenipotentiaries have signed this Agreement.
 En foi de quoi, les plénipotentiaires soussignés ont apposé leurs signatures au bas du présent accord.
 In fede di che, i plenipotenziari sottoscritti hanno apposto le loro firme in calce al presente accordo.
 Ten blijke waarvan de ondergetekende gevolmachtigden hun handtekening onder deze Overeenkomst hebben gesteld.
 Em fé do que, os plenipotenciários abaixo assinados apuseram as suas assinaturas no final do presente Acordo.
 Hecho en Luxemburgo, el dos de abril de mil novecientos noventa.
 Udfærdiget i Luxembourg,


text:
den anden april nitten hundrede og halvfems.
 Geschehen zu Luxemburg am zweiten April neunzehnhundertneunzig.
 Έγινε στο Λουξεμβούργο, στις δύο Απριλίου χίλια εννιακόσια ενενήντα.
 Done at Luxembourg on the second day of April in the year one thousand nine hundred and ninety.
 Fait à Luxembourg, le deux avril mil neuf cent quatre-vingt-dix.
 Fatto a Lussemburgo, addì due aprile millenovecentonovanta.
 Gedaan te Luxemburg, de tweede april negentienhonderd negentig.
 Feito no Luxemburgo, em dois de Abril de mil novecentos e noventa.
 Por el Consejo de las Comunidades Europeas
 For Rådet for De Europæiske Fællesskaber
 Für den Rat der Europäischen Gemeinschaften
 Για το Συμβούλιο των Ευρωπαϊκών Κοινοτήτων
 For the Council of the European Communities
 Pour le Conseil des Communautés européennes
 Per il Consiglio delle Comunità europee
 Voor de Raad van de Europese Gemeenschappen
 Pelo Conselho das Comunidades Europeias
 Por el Gobierno de la República Argentina
 For regeringen for Den Argentinske Republik
 Für die Regierung der Argentinischen Republik
 Για την κυβέρνηση της Δημοκρατίας της Αργεντινής
 For the Government of the Argentine Republic
 Pour le gouvernement de la République Argentine
 Per il governo della Repubblica Argentina
 Voor de Regering van de Republiek Argentinië
 Pelo Governo da República Argentina
 ПРИЛОЖЕНИЕ
 РАЗМЯНА НА ПИСМА
 Уважаеми господине,
 Ще Ви бъдем задължени да потвърдите дали Вашето правителство е съгласно със следното:
 Във връзка с пречките пред търговията, които могат да възникнат за Европейската икономическа общност и нейните държави-членки или за Република Аржентина в резултат на транспортните операции, беше постигнато споразумение да се търсят взаимно изгодни решения относно транспорта с оглед насърчаване развитието на търговията.
 За тази цел беше постигнато съгласие, че проблемът ще бъде обсъден на заседанията на Съвместния комитет.
 Моля приемете нашите най-дълбоки почитания.
 От името на Съвета на Европейските общности
 Уважаеми господа,
 Имам честта да потвърдя, че моето правителство е съгласно със следното:
 „Във връзка с пречките пред търговията, които могат да възникнат за Европейската икономическа общност и нейните държави-членки или за Република Аржентина в резултат на транспортните операции, беше постигнато споразумение да се търсят взаимно изгодни решения относно транспорта с оглед насърчаване развитието на търговията.
 За тази цел беше постигнато съгласие, че проблемът ще бъде обсъден на заседанията на Съвместния комитет.“
 Моля приемете моите най-дълбоки почитания.
 За правителството на Република Аржентина


text:
 31.10.2013
 BG
 Официален вестник на Европейския съюз
 L 291/54
 РЕШЕНИЕ НА СЪВМЕСТНИЯ КОМИТЕТ НА ЕИП
 No 88/2013
 от 3 май 2013 година
 за изменение на приложение XIII (Транспорт) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Директива 2012/48/ЕС на Комисията от 10 декември 2012 г. за изменение на приложенията към Директива 2006/87/ЕО на Европейския парламент и на Съвета за установяване на технически изисквания за плавателни съдове по вътрешни водни пътища (1) следва да бъде включена в Споразумението за ЕИП.
 (2)
 Директива 2012/49/ЕС на Комисията от 10 декември 2012 г. за изменение на приложение II към Директива 2006/87/ЕО на Европейския парламент и на Съвета за установяване на технически изисквания за плавателни съдове по вътрешни водни пътища (2) следва да бъде включена в Споразумението за ЕИП.
 (3)
 Ето защо приложение XIII към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 47а (Директива 2006/87/ЕО на Европейския парламент и на Съвета) от приложение XIII към Споразумението за ЕИП се добавят следните тирета:
 „—
 32012 L 0048: Директива 2012/48/ЕС на Комисията от 10 декември 2012 г. (ОВ L 6, 10.1.2013 г., стр. 1),
 —
 32012 L 0049: Директива 2012/49/ЕС на Комисията от 10 декември 2012 г. (ОВ L 6, 10.1.2013 г., стр. 49).“
 Член 2
 Текстовете на директиви 2012/48/ЕС и 2012/49/ЕС на исландски и норвежки език, които следва да бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 4 май 2013 г., при условие че са внесени всички нотификации, предвидени в член 103, параграф 1 от Споразумението за ЕИП (3).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 3 май 2013 година.
 За Съвместния комитет на ЕИП
 Председател
 Gianluca GRIPPA
 (1) ОВ L 6, 10.1.2013 г., стр. 1.
 (2) ОВ L 6, 10.1.2013 г., стр. 49.
 (3) Без отбелязани конституционни изисквания.


text:
 Важна правна забележка
 |
 21997D1023(10)
 Официален вестник n° L 290 , 23/10/1997 стр. 0034 - 0034 специално чешко издание глава 11 том 02 стр. 296 - 296 специално испанско издание глава 11 том 02 стр. 296 - 296 специално унгарско издание глава 11 том 02 стр. 296 - 296 специално литвийско издание глава 11 том 02 стр. 296 - 296 LV.ES глава 11 том 02 стр. 296 - 296 MT.ES глава 11 том 02 стр. 296 - 296 PL.ES глава 11 том 02 стр. 296 - 296 SK.ES глава 11 том 02 стр. 296 - 296 специално словенско издание глава 11 том 02 стр. 296 - 296
 Решение на Съвместния комитет на ЕИПNo 48/97от 10 юли 1997 годиназа изменение на приложение II (Технически регламенти, стандарти, изпитвания и удостоверяване) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокол за адаптиране на Споразумението за Европейското икономическо пространство, оттук нататък наричано "Споразумението", и по-специално член 98 от него,като има предвид, че приложение II към Споразумението беше изменено с Решение No 7/94 на Съвместния комитет на ЕИП от 21 март 1994 г. за изменение на Протокол 47 и някои приложения към Споразумението за ЕИП [1];като има предвид, че Регламент (ЕИО) No 2626/95 на Комисията от 10 ноември 1995 г. за изменение на Регламент (ЕИО) No 1014/90 за определяне на подробни правила за прилагане относно определянето, описването и представянето на спиртните напитки [2] трябва да бъде включен в Споразумението,РЕШИ:Член 1Добавя се следното тире в точка 2 (Регламент (ЕИО) No 1014/90 на Комисията) в глава XXVII на приложение II към споразумението:- "— 395 R 2626: Регламент (ЕО) No 2626/95 на Комисията от 10 ноември 1995 г. (ОВ L 269, 11.11.1995 г., стр. 5)."Член 2Текстовете на Регламент (ЕО) No 2626/95 на Комисията на исландски и норвежки език, приложени към съответните езикови версии на настоящото решение, са автентични.Член 3Настоящото решение влиза в сила на 1 август 1997 г., при условие че Съвместният комитет на ЕИП е бил уведомен по всички въпроси съгласно член 103, параграф 1 от споразумението.Член 4Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 10 юли 1997 година.За Съвместния комитет на ЕИППредседателE. Bull[1] ОВ L 160, 28.6.1994 г., стр. 1.[2] ОВ L 269, 11.11.1995 г., стр. 5.--------------------------------------------------


text:
 25.2.2021
 BG
 Официален вестник на Европейския съюз
 L 67/56
 РЕШЕНИЕ НА СЪВМЕСТНИЯ КОМИТЕТ НА ЕИП
 No 163/2018
 от 6 юли 2018 година
 за изменение на приложение ХХ (Околна среда) към Споразумението за ЕИП [2021/224]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство (наричано по-нататък „Споразумението за ЕИП“), и по-специално член 98 от него,
 като има предвид, че:
 (1)
 Решение (ЕС) 2018/680 на Комисията от 2 май 2018 г. за установяване на критерии за присъждане на екомаркировката на ЕС за услуги по вътрешно почистване (1) следва да бъде включено в Споразумението за ЕИП.
 (2)
 Поради това приложение XX към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 След точка 2що (Решение 2014/763/ЕС на Комисията) от приложение XX към Споразумението за ЕИП се вмъква следната точка:
 „2щп.
 32018 D 0680: Решение (ЕС) 2018/680 на Комисията от 2 май 2018 г. за установяване на критерии за присъждане на екомаркировката на ЕС за услуги по вътрешно почистване (ОВ L 114, 4.5.2018 г., стр. 22).“
 Член 2
 Текстовете на Решение (ЕС) 2018/680 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 7 юли 2018 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 6 юли 2018 година.
 За Съвместния комитет на ЕИП
 Председател
 Oda Helen SLETNES
 (1) ОВ L 114, 4.5.2018 г., стр. 22.
 (*1) Без отбелязани конституционни изисквания.


text:
 21.6.2012
 BG
 Официален вестник на Европейския съюз
 L 161/12
 РЕШЕНИЕ НА СЪВМЕСТНИЯ КОМИТЕТ НА ЕИП
 No 7/2012
 от 10 февруари 2012 година
 за изменение на приложение II (Технически регламенти, стандарти, изпитвания и сертифициране) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „Споразумението“, и по-специално член 98 от него,
 като има предвид, че:
 (1)
 Приложение II към Споразумението бе изменено с Решение на Съвместния комитет на ЕИП No 113/2011 от 21 октомври 2011 г. (1)
 (2)
 Регламент (ЕО) No 631/2009 на Комисията от 22 юли 2009 г. за определяне на подробни правила за прилагане на приложение I към Регламент (ЕО) No 78/2009 на Европейския парламент и на Съвета относно типовото одобрение на моторни превозни средства по отношение на защитата на пешеходците и на останалите уязвими участници в движението по пътищата, за изменение на Директива 2007/46/ЕО и за отмяна на директиви 2003/102/ЕО и 2005/66/ЕО (2), поправен в ОВ L 229, 6.9.2011 г., стр. 16, следва да бъде включен в Споразумението.
 (3)
 Регламент (ЕС) No 371/2010 на Комисията от 16 април 2010 г. за замяна на приложения V, X, XV и XVI към Директива 2007/46/ЕО на Европейския парламент и на Съвета за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (3), следва да бъде включен в Споразумението.
 (4)
 Директива 2010/19/ЕС на Комисията от 9 март 2010 г. за изменение, за целите на привеждане в съответствие с техническия прогрес в областта на системите срещу пръски на някои категории моторни превозни средства и техните ремаркета, на Директива 91/226/ЕИО на Съвета и Директива 2007/46/ЕО на Европейския парламент и на Съвета (4) следва да бъде включена в Споразумението,
 ПРИЕ НАСТОЯЩОТО РЕШЕНИЕ:
 Член 1
 Глава I от приложение II към Споразумението се изменя, както следва:
 1.
 В точка 45a (Директива 91/226/ЕИО на Съвета) се добавя следното тире:
 „—
 32010 L 0019: Директива 2010/19/ЕС на Комисията от 9 март 2010 г. (ОВ L 72, 20.3.2010 г., стр. 17).“
 2.
 В точка 47щч (Директива 2007/46/ЕО на Европейския парламент и на Съвета) се добавят следните тирета:
 „—
 32010 L 0019: Директива 2010/19/ЕС на Комисията от 9 март 2010 г. (ОВ L 72, 20.3.2010 г., стр. 17),
 —
 32010 R 0371: Регламент (ЕС) No 371/2010 на Комисията от 16 април 2010 г. (ОВ L 110, 1.5.2010 г., стр. 1).“
 3.
 След точка 45щш (Регламент (ЕО) No 78/2009 на Европейския парламент и на Съвета) се вмъква следната точка:
 „45щщ.
 32009 R 0631: Регламент (ЕО) No 631/2009 на Комисията от 22 юли 2009 г. за определяне на подробни правила за прилагане на приложение I към Регламент (ЕО) No 78/2009 на Европейския парламент и на Съвета относно типовото одобрение на моторни превозни средства по отношение на защитата на пешеходците и на останалите уязвими участници в движението по пътищата, за изменение на Директива 2007/46/ЕО и за отмяна на директиви 2003/102/ЕО и 2005/66/ЕО (ОВ L


text:
195, 25.7.2009 г., стр. 1), поправен в ОВ L 229, 6.9.2011 г., стр. 16.“
 Член 2
 Текстовете на Регламент (ЕО) No 631/2009, поправен в ОВ L 229, 6.9.2011 г., стр. 16, на Регламент (ЕС) No 371/2010 и на Директива 2010/19/ЕС на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 11 февруари 2012 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (5).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 10 февруари 2012 година.
 За Съвместния комитет на ЕИП
 Изпълняващ длъжността председател
 Gianluca GRIPPA
 (1) ОВ L 341, 22.12.2011 г., стр. 74.
 (2) ОВ L 195, 25.7.2009 г., стр. 1.
 (3) ОВ L 110, 1.5.2010 г., стр. 1.
 (4) ОВ L 72, 20.3.2010 г., стр. 17.
 (5) Без отбелязани конституционни изисквания.


text:
 Важна правна забележка
 |
 21996D1003(04)
 Официален вестник n° L 251 , 03/10/1996 стр. 0029 - 0029 специално чешко издание глава 11 том 02 стр. 60 - 60 специално испанско издание глава 11 том 02 стр. 60 - 60 специално унгарско издание глава 11 том 02 стр. 60 - 60 специално литвийско издание глава 11 том 02 стр. 60 - 60 LV.ES глава 11 том 02 стр. 60 - 60 MT.ES глава 11 том 02 стр. 60 - 60 PL.ES глава 11 том 02 стр. 60 - 60 SK.ES глава 11 том 02 стр. 60 - 60 специално словенско издание глава 11 том 02 стр. 60 - 60
 Решение на Съвместния комитет на ЕИПNo 59/95от 18 юли 1995 годиназа изменение на приложение II (Технически правила, стандарти, изпитвания и сертифициране) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейско икономическо пространство, изменено с Протокола за адаптиране на Споразумението за Европейско икономическо пространство, по-нататък наричано "Споразумението", и по-специално член 98 от него,като има предвид, че приложение II към Споразумението е изменено с Решение No 15/94 на Съвместния комитет на ЕИП [1];като има предвид, че Регламент (ЕО) No 3135/94 на Съвета от 15 декември 1994 г. за изменение на приложение I към Регламент (ЕИО) No 2455/92 относно износа и вноса на някои опасни вещества [2] трябва да бъде включен в Споразумението,РЕШИ:Член 1Добавя се следното тире в глава ХV, точка 12в (Регламент (ЕИО) No 2455/92 на Съвета) от приложение II към Споразумението:- "— 394 R 3135: Регламент (ЕО) No 3135/94 на Съвета от 15 декември 1994 г. (ОВ L 332, 22.12.1994 г., стр. 1)".Член 2Текстовете на Регламент (ЕО) No 3135/94 на Съвета на исландски и норвежки език, приложени към съответните езикови версии на настоящото решение, са автентични.Член 3Настоящото решение влиза в сила на 1 август 1995 г., при условие че всички нотификации до Съвместния комитет на ЕИП съгласно член 103, параграф 1 от Споразумението са направени.Член 4Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 18 юли 1995 година.За Съвместния комитет на ЕИППредседателE. Berg[1] ОВ L 325, 17.12.1994 г., стр. 66.[2] ОВ L 332, 22.12.1994 г., стр. 1.--------------------------------------------------


text:
 7.1.2012
 BG
 Официален вестник на Европейския съюз
 L 4/24
 Само оригиналните текстове на ИКЕ на ООН имат правно действие съгласно международното публично право. Статутът и датата на влизане в сила на настоящото правило следва да бъдат проверени в последната версия на документа на ИКЕ на ООН относно статута TRANS/WP.29/343, който е на разположение на следния електронен адрес:
 http://www.unece.org/trans/main/wp29/wp29wgs/wp29gen/wp29fdocstts.html
 Изменения от 2010 г. на Правило No 87 на Икономическата комисия за Европа на ООН (ИКЕ на ООН) — Единни предписания за одобрение на светлини за движение през деня за моторни превозни средства
 Изменения на Правило No 87, публикувано в ОВ L 164, 30.6.2010 г., стр. 46.
 Включващо всички текстове в сила до:
 Допълнение 15 към първоначалната версия на правилото — дата на влизане в сила: 9 декември 2010 г.
 Изменения в основния текст на правилото
 Вмъква се нова точка 6.3.3, която гласи, както следва:
 „6.3.3.
 Модулът на светлинен източник трябва да е проектиран така, че независимо от това дали се използва(т) инструмент(и), той не е механично взаимозаменяем с който и да е одобрен заменяем светлинен източник.“


text:
 Важна правна забележка
 |
 22000D1109(24)
 Официален вестник n° L 284 , 09/11/2000 стр. 0055 - 0056 специално чешко издание глава 11 том 04 стр. 306 - 307 специално испанско издание глава 11 том 04 стр. 306 - 307 специално унгарско издание глава 11 том 04 стр. 306 - 307 специално литвийско издание глава 11 том 04 стр. 306 - 307 LV.ES глава 11 том 04 стр. 306 - 307 MT.ES глава 11 том 04 стр. 306 - 307 PL.ES глава 11 том 04 стр. 306 - 307 SK.ES глава 11 том 04 стр. 306 - 307 специално словенско издание глава 11 том 04 стр. 306 - 307
 Решение на Съвместния комитет на ЕИПNo 69/1999от 2 юни 1999 годиназа изменение на протокол No 31 от Споразумението за ЕИП относно сътрудничеството в специфични области извън четирите свободиСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокола за адаптиране на Споразумението за Европейско икономическо пространство, по-нататък наричано "Споразумението", и по-специално членове 86 и 98 от него,като има предвид, че:(1) Протокол No 31 от Споразумението беше изменен с Решение No 27/1999 на Съвместния комитет на ЕИП от 26 февруари 1999 г. [1].(2) Подходящо е да се разшири сътрудничеството на договарящите се страни по споразумението за да се включи многогодишна програма на Общността за насърчаване създаването на информационно общество в Европа (Информационно общество), съгласно Решение 98/253/EО на Съвета [2].(3) Поради това протокол No 31 от споразумението следва да се измени, за да позволи това разширено сътрудничество да започне от 1 януари 1999 г.,РЕШИ:Член 1Следното тире се добавя в член 2, параграф 5 от протокол No 31 от споразумението:- "— 398 D 0253: Решение 98/253/EО на Съвета от 30 март 1998 г. относно приемане на многогодишна програма на Общността за насърчаване създаването на Информационно общество в Европа (Информационно общество) (ОВ L 107, 7.4.1998 г., стр. 10)."Член 2Настоящото решение влиза в сила на 3 юни 1999 г., при условие че всички нотификации до Съвместния комитет на ЕИП съгласно член 103, параграф 1 от Споразумението са направени.То се прилага от 1 януари 1999 година.Член 3Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 2 юни 1999 година.За Съвместния комитет на ЕИППредседателF. Barbaso[1] ОВ L 148, 22.6.2000 г., стр. 54.[2] ОВ L 107, 7.4.1998 г., стр. 10.--------------------------------------------------


text:
 28.5.2010
 BG
 Официален вестник на Европейския съюз
 L 130/50
 Само оригиналните текстове на ИКЕ на ООН имат правно действие съгласно международното публично право. Статутът и датата на влизане в сила на настоящото правило трябва да бъдат проверени в последната версия на документа на ИКЕ на ООН относно статута — TRANS/WP.29/343, който е на разположение на електронен адрес:
 http://www.unece.org/trans/main/wp29/wp29wgs/wp29gen/wp29fdocstts.html
 Правило No 94 на Икономическата комисия за Европа на Организацията на обединените нации (ИКЕ на ООН) — Единни предписания за одобрение на превозни средства по отношение на защитата на пътниците в случай на челен удар
 Включващо всички текстове в сила до:
 Притурка 3 към серия от изменения 01 — дата на влизане в сила: 2 февруари 2007 г.
 Списък на грешките 2 към серия от изменения 01, обект на уведомление на депозитаря, C.N.1165.2007.TREATIES-2 от 18 януари 2008 г.
 Списък на грешките 1 към преработка 1 — дата на влизане в сила: 24 юни 2009 г.
 СЪДЪРЖАНИЕ
 ПРАВИЛО
 1.
 Обхват
 2.
 Определения
 3.
 Заявление за одобрение
 4.
 Одобрение
 5.
 Спецификации
 6.
 Инструкции за пътниците в превозни средства, оборудвани с въздушни възглавници
 7.
 Промяна и разширение на одобрение на тип превозно средство
 8.
 Съответствие на производството
 9.
 Санкции при несъответствие на производството
 10.
 Окончателно прекратяване на производството
 11.
 Преходна разпоредба
 12.
 Наименования и адреси на техническите служби, отговарящи за провеждането на изпитвания за одобрение, както и на административните отдели
 ПРИЛОЖЕНИЯ
 Приложение 1 —
 Съобщение относно одобрението, разширението, отказа или отмяната на одобрение или окончателното прекратяване на производството на тип превозно средство по отношение защитата на пътниците в случай на челен удар съгласно Правило No 94
 Приложение 2 —
 Оформление на маркировката за одобрение
 Приложение 3 —
 Процедура на изпитване
 Приложение 4 —
 Определяне на експлоатационните показатели
 Приложение 5 —
 Разполагане и монтиране на манекени и регулиране на системите за обезопасяване
 Приложение 6 —
 Процедура за определяне на точката „H“ и действителния ъгъл на наклон на торса за места за сядане в моторни превозни средства
 Допълнение 1— Описание на тримерната машина за определяне на точка H
 Допълнение 2— Тримерна координатна система
 Допълнение 3— Контролни данни относно местата за сядане
 Приложение 7 —
 Процедура за изпитване с количка
 Допълнение— Крива на еквивалентност — Интервал на допустимите отклонения за крива ΔV = f(t)
 Приложение 8 —
 Методи на измерване по време на изпитвания: измервателна апаратура
 Приложение 9 —
 Определение на деформируемата преграда
 Приложение 10 —
 Процедура за сертифициране на долната част на крака и стъпалото на манекена
 1. ОБХВАТ
 1.1. Настоящото правило се прилага за превозни средства от категория M1
 (1) с обща допустима маса, непревишаваща 2,5 тона; по искане на производителя могат да бъдат одобрени и други превозни средства.
 1.2. По искане на производителя то се прилага за одобрение на превозно средство по отношение на защитата на пътниците на предните странични седалки в случай на челен удар.
 2. ОПРЕДЕЛЕНИЯ
 За целите настоящото правило:
 2.1.
 „Система за защита“ означава вътрешно оборудване или устройства, предназначени да обезопасяват пътниците и да допринесат за гарантиране спазването на изискванията, изложени в точка 5 по-долу.
 2.2.
 „Тип система за защита“ означава


text:
категория защитни устройства, които не се различават по отношение на такива основни характеристики като:
 технология;
 геометрия;
 градивни материали.
 2.3.
 „Широчина на превозно средство“ означава разстоянието между две равнини, успоредни на надлъжната средна равнина (на превозното средство) и допиращи превозното средство от двете страни на надлъжната средна равнина, но които изключват огледалата за обратно виждане, страничните габаритни светлини, индикаторите за налягане в гумите, пътепоказателните светлини, габаритите, гумените калобрани и деформираната част на страничните стени на гумата непосредствено над точката на контакт със земната повърхност.
 2.4.
 „Припокриване“ означава процента на широчината на превозното средство директно на една линия с лицевата страна на преградата.
 2.5.
 „Деформируема лицева страна на преградата“ означава частта, която може да се смачка при удар, монтирана на предната страна на твърд блок.
 2.6.
 „Тип превозно средство“ означава категория моторни превозни средства, които не се различават съществено по отношение на:
 2.6.1.
 дължината и широчината на превозното средство, доколкото те имат отрицателно въздействие върху резултатите от изпитването на удар, предписано в настоящото правило;
 2.6.2.
 конструкцията, размерите, формата и материалите на частта на превозното средство пред напречната равнина през точката „R“ на седалката на водача, доколкото те имат отрицателно въздействие върху резултатите от изпитването на удар, предписано в настоящото правило;
 2.6.3.
 формата и вътрешните размери на отделението за пътници и типа на системата за защита, доколкото те имат отрицателно въздействие върху резултатите на изпитването на удар, предписано в настоящото правило;
 2.6.4.
 местоположението (отпред, отзад или централно) и разположението (напречно или надлъжно) на двигателя;
 2.6.5.
 ненатоварената маса, доколкото тя има отрицателно въздействие върху резултатите от изпитването на удар, предписано в настоящото правило;
 2.6.6.
 допълнителното обзавеждане или оборудване, осигурявано от производителя, доколкото то има отрицателно въздействие върху резултатите от изпитването на удар, предписано в настоящата директива.
 2.7.
 „Отделение за пътници“ означава пространството за настаняване на пътници, ограничено от тавана, пода, страничните стени, вратите, външните стъкла и предната ограничителна стена, и равнината на задната ограничителна стена или равнината на облегалката на задната седалка.
 2.8.
 „Точка „R““ означава базова точка, определена от производителя на превозното средство за всяка седалка по отношение на конструкцията на превозното средство, както е указано в приложение 6.
 2.9.
 „Точка Н“ означава базова точка, определена за всяка седалка от службата, отговаряща за изпитванията за одобрение, в съответствие с процедурата, описана в приложение 6.
 2.10.
 „Маса на ненатовареното превозно средство“ означава масата на превозното средство в работно състояние, без водач и пътници и ненатоварено, но комплектовано с гориво, охладителна течност, масло, инструменти и резервна гума (ако те се осигуряват като стандартно оборудване от производителя на превозното средство).
 2.11.
 „Въздушна възглавница“ означава приспособление, инсталирано, за да допълва обезопасителните колани и системите за обезопасяване в моторни превозни средства, т. е. система, която в случай на силен удар на превозното средство автоматично разтваря еластична конструкция, предназначена да ограничи, чрез нагнетяване на газ, който се съдържа в нея, силата на съприкосновението на една или повече части на тялото на пътник в превозното средство с интериора на отделението за пътници.
 2.12.
 „Въздушна възглавница за пътник“ означава комплект въздушна възглавница, предназначена за предпазване на пътника (пътниците) на седалките, различни


text:
от тази за водача, в случай на челен удар.
 2.13.
 „Система за обезопасяване на деца“ означава комплект от компоненти, който може да се състои от комбинация от ремъци или гъвкави компоненти със заключваща ключалка, регулиращи устройства, приспособления за закрепване и в някои случаи допълнителен стол и/или противоударна преграда, които могат да се закрепят в моторното превозно средство. Тя е проектирана така, че да намали опасността от нараняване на ползвателя в случай на сблъсък или рязко отрицателно ускорение на превозното средство, като ограничава възможностите за движение на тялото на ползвателя.
 2.14.
 „Гледащ назад“ означава гледащ в посока, обратна на нормалната посока на движение на превозното средство.
 3. ЗАЯВЛЕНИЕ ЗА ОДОБРЕНИЕ
 3.1. Заявлението за типово одобрение на превозно средство по отношение на защитата на пътниците в случай на челен удар се подава от производителя на превозното средство или от негов надлежно упълномощен представител.
 3.2. То се придружава от споменатите по-долу документи в три екземпляра, съдържащи следните данни:
 3.2.1.
 подробно описание на типа превозно средство по отношение на неговите конструкция, размери, формa и градивни материали;
 3.2.2.
 снимки и/или диаграми и чертежи на превозното средство, показващи типа превозно средство в изглед отпред, отстрани и отзад, и данни по проект за предната част на конструкцията;
 3.2.3.
 данни относно масата на ненатовареното превозно средство;
 3.2.4.
 формата и вътрешните размери на отделението за пътници;
 3.2.5.
 описание на вътрешното оборудване и системи за защита, монтирани в превозното средство.
 3.3. Заявителят на одобрение има правото да представи всякакви данни и резултати от проведени изпитвания, които позволяват да се установи, че съответствие с изискванията може да бъде постигнато с достатъчна степен на надеждност.
 3.4. На техническата служба, отговаряща за провеждането на изпитвания за одобрение, се предоставя превозно средство, представително за подлежащия на одобрение тип превозно средство.
 3.4.1.
 Превозно средство, което не включва всички съответстващи на типа компоненти, може да бъде прието за изпитване, при условие че може да бъде доказано, че липсата на компонентите няма да се отрази на резултатите от проверките, що се отнася до изискванията на настоящото правило.
 3.4.2.
 Отговорност на лицето, подаващо заявление за одобрение, е да докаже, че прилагането на точка 3.4.1 е съвместимо със спазването на изискванията на настоящото правило.
 4. ОДОБРЕНИЕ
 4.1. Ако типът превозно средство, представено за одобрение съгласно настоящото правило, отговаря на изискванията на настоящото правило, за съответния тип превозно средство се издава одобрение.
 4.1.1.
 Техническата служба, назначена в съответствие с точка 10 по-долу, трябва да удостовери дали са удовлетворени необходимите изисквания.
 4.1.2.
 В случай на съмнение при удостоверяване съответствието на превозното средство с изискванията на настоящото правило трябва да се държи сметка за всякакви данни или резултати от изпитвания, предоставени от производителя, които могат да бъдат взети под внимание при утвърждаване на изпитванията за издаване на одобрение, проведени от техническата служба.
 4.2. На всеки одобрен тип се присвоява номер на одобрението. Първите две цифри от този номер (понастоящем 01, съответстващи на серията от изменения 01) означават серията от изменения, включваща най-новите основни технически изменения, направени по правилото към момента на издаване на одобрението. Една и съща страна по Спогодбата не може


text:
да присвоява един и същи номер на одобрение на друг тип превозно средство.
 4.3. Съобщение за одобрение, разширение или отказ на одобрение на тип превозно средство в съответствие с настоящото правило трябва да бъде изпратено на страните по Спогодбата, прилагащи настоящото правило, чрез формуляр, съответстващ на образеца от приложение 1 към настоящото правило, и чрез предоставени от заявителя на одобрение снимки и/или диаграми и чертежи в подходящ мащаб във формат, който не надхвърля A4 (210 × 297 mm), или които са сгънати до този формат.
 4.4. Върху всяко превозно средство, което съответства на тип превозно средство, одобрено по настоящото правило, на видно и леснодостъпно място се нанася маркировка за международно одобрение, която се състои от:
 4.4.1.
 оградена с окръжност буква „E“, следвана от отличителния номер на държавата, която е издала одобрението (2);
 4.4.2.
 номера на настоящото правило, следван от буква „R“, тире и номера на одобрение, вдясно от окръжността, предписана в точка 4.4.1.
 4.5. Ако превозното средство съответства на тип превозно средство, одобрен по едно или няколко правила, приложени към Спогодбата, в държавата, издала одобрението по настоящото правило, не е необходимо да се повтаря символът, предписан в точка 4.4.1; в този случай номерът на правилото и номерата на одобренията, както и допълнителните символи за всички правила, по които е издадено одобрение в държавата, издала одобрението по настоящото правило, се поставят във вертикални колони отдясно на символа, предписан в точка 4.4.1.
 4.6. Маркировката за одобрение трябва да е ясна, четлива и незаличима.
 4.7. Маркировката за одобрение се поставя в близост до или на табелката с данни за превозното средство, поставена от производителя.
 4.8. Приложение 2 към настоящото правило дава примери за маркировки за одобрение.
 5. СПЕЦИФИКАЦИИ
 5.1. Общи спецификации, приложими към всички изпитвания
 5.1.1.
 Точката „H“ за всяка седалка е определена в съответствие с процедурата, описана в приложение 6.
 5.1.2.
 Когато обезопасителната система за предните места за сядане включва колани, компонентите на коланите трябва да отговарят на изискванията на Правило No 16.
 5.1.3.
 Местата за сядане, на които е монтиран манекен и чиято обезопасителна система включва колани, трябва да бъдат снабдени с точки на закрепване съобразно Правило No 14.
 5.2. Спецификации
 Изпитването на превозното средство, извършено в съответствие с метода, описан в приложение 3, трябва да бъде считано за удовлетворително, ако всички условия, изложени в точки 5.2.1—5.2.6, са едновременно удовлетворени.
 5.2.1.
 Експлоатационните показатели, записани в съответствие с приложение 8, на манекените на предните странични седалки трябва да отговарят на следните условия:
 5.2.1.1.
 Експлоатационният показател за главата (HPC) не трябва да надвишава 1 000 и резултантното ускорение на главата не трябва да надвишава 80 g за повече от 3 ms. Последното следва да бъде изчислено общо, като се изключи отскачането на главата.
 5.2.1.2.
 Показателите за травмиране на врата (NIC) не трябва да надвишават стойностите, показани на фигури 1 и 2.
 Фигура 1
 Показатели за опън във врата
 Фигура 2
 Показатели за усилие на срязване във врата
 5.2.1.3.
 Огъващият момент във врата спрямо оста у не трябва да надвишава 57 Nm при разпъване (3).
 5.2.1.4.
 Показателят за натиск на гръдния кош (ThCC) не


text:
трябва да надвишава 50 mm.
 5.2.1.5.
 Показателят за вискозитета (V * C) за гръдния кош не трябва да надвишава 1,0 m/s.
 5.2.1.6.
 Показателят за усилие върху бедрената кост (FFC) не трябва да надвишава експлоатационния показател сила—време, показан на фигура 3.
 Фигура 3
 Показател за усилие върху бедрената кост
 5.2.1.7.
 Показателят за усилие на натиск върху пищяла (TCFC) не трябва да надвишава 8 kN.
 5.2.1.8.
 Индексът на пищяла (ИП), измерен в горната част и в основата на всеки пищял, не трябва да надвишава 1,3 при всяко положение.
 5.2.1.9.
 Преместването в плъзгащите коленни стави не трябва да надвишава 15 mm.
 5.2.2.
 Остатъчното преместване на волана, измерено в центъра на главината на волана, не трябва да надвишава 80 mm в посока вертикално нагоре и 100 mm в посока хоризонтално назад.
 5.2.3.
 По време на изпитването не трябва да се отваря нито една врата.
 5.2.4.
 По време на изпитването не трябва да бъде извършвано заключване на заключващите системи на предните врати.
 5.2.5.
 След удара, без използване на инструменти, с изключение на тези, необходими да поддържат тежестта на манекена, трябва да бъде възможно:
 5.2.5.1.
 да се отвори поне една врата, ако има такава, за всяка редица седалки и, когато няма такава врата, да се преместят седалките или да се наклонят техните облегалки, според нуждите, за да се позволи излизането на всички пътници; това обаче важи само за превозни средства, които имат покрив с твърда конструкция;
 5.2.5.2.
 да се освободят манекените от системата за обезопасяване, която, ако е заключена, трябва да може да се отвори със сила най-много 60 N, приложена в центъра на устройството за управление на отварянето;
 5.2.5.3.
 да се извадят манекените от превозното средство без регулиране на седалките.
 5.2.6.
 За превозно средство, задвижвано с течно гориво, при удара се допуска само слаб теч на гориво от горивната уредба.
 5.2.7.
 В случай на постоянно изтичане на гориво от горивната уредба след удара скоростта на изтичане не трябва да надвишава 30 g/min; ако горивото от горивната уредба се смеси с течности от други уредби и при условие че различните течности не могат да бъдат лесно разделени и идентифицирани, всички течности се вземат предвид при оценяване на постоянното изтичане.
 6. ИНСТРУКЦИИ ЗА ПЪТНИЦИТЕ В ПРЕВОЗНИ СРЕДСТВА, ОБОРУДВАНИ С ВЪЗДУШНИ ВЪЗГЛАВНИЦИ
 6.1. Превозното средство трябва да съдържа информация, в която се посочва, че е оборудвано с въздушни възглавници за седалките.
 6.1.1.
 За превозно средство, оборудвано с комплект въздушна възглавница, предназначена за предпазване на водача, тази информация трябва да се състои от надписа „AIRBAG“, поставен във вътрешността на обръча на волана; този надпис трябва да бъде трайно поставен и да се вижда лесно.
 6.1.2.
 За превозно средство, оборудвано с въздушна възглавница за пътници, различни от водача, тази информация трябва да се състои от предупредителния етикет, описан в точка 6.2 по-долу.
 6.2. Превозно средство, което е оборудвано с една или повече въздушни възглавници за предна защита на пътници, трябва да съдържа информация за изключителната опасност, свързана с използването на гледащи назад системи за обезопасяване на деца на седалки, оборудвани с комплекти въздушна възглавница.
 6.2.1.
 Тази информация трябва да се


text:
състои поне от етикет, съдържащ пиктограма и текст с предупреждение, както е указано по-долу.
 Общите размери трябва да бъдат най-малко 120 × 60 mm или еквивалентната на това площ.
 Горепосоченият етикет може да бъде променян по такъв начин, че оформлението да се различава от примера по-горе; съдържанието на текста обаче трябва да отговаря на предписанията по-горе.
 6.2.2.
 Към момента на одобрение на типа етикетът трябва да бъде съставен на поне един от езиците на страната по договора, в която е подадено заявлението за одобрение. Производителят трябва да декларира своята отговорност и да гарантира, че предупреждението е предвидено на поне един от езиците на страната, в която ще се продава превозното средство.
 6.2.3.
 В случай на въздушна възглавница за предна защита на предна пътническа седалка предупреждението трябва да бъде трайно закрепено на всяка страна на предните сенници в такова положение, че поне едно предупреждение да бъде видимо през цялото време, независимо от положението на сенника. Като алтернатива, едно предупреждение може да бъде на видимата страна на прибрания сенник, а друго предупреждение — на тавана зад сенника, така че поне едно предупреждение да бъде видимо през цялото време. Размерът на текста трябва да позволява етикетът да бъде лесно разчетен от пътник с нормално зрение, седнал на съответната седалка.
 В случай на въздушна възглавница за предна защита на други седалки на превозното средство, предупреждението трябва да бъде точно отпред на съответната седалка и във всеки момент ясно видимо за този, който монтира гледаща назад система за обезопасяване на деца. Размерът на текста трябва да позволява етикетът да бъде лесно разчетен от пътник с нормално зрение, седнал на съответната седалка.
 Това изискване не се прилага за седалките, оборудвани с устройство, което автоматично дезактивира комплекта въздушна възглавница за предна защита, когато е монтирана гледаща назад система за обезопасяване на деца.
 6.2.4.
 Ръководството за експлоатация на превозното средство трябва да включва подробна информация, в която да е посочено предупреждението; то трябва да включва най-малко следния текст на официалните езици на страната, в която превозното средство ще бъде регистрирано:
 „Да не се използва гледаща назад система за обезопасяване на деца на седалка, защитена с въздушна възглавница пред нея“
 Текстът трябва да бъде придружен от илюстрация на предупреждението, което се намира на превозното средство.
 7. ПРОМЯНА И РАЗШИРЕНИЕ НА ОДОБРЕНИЕ НА ТИП ПРЕВОЗНО СРЕДСТВО
 7.1. Всяка промяна, засягаща конструкцията, броя на седалките, тапицерията или оборудването, или положението на органите за управление на превозното средство, или положението на механични части, която може да повлияе на способността за поглъщане на енергия на предната част на превозното средство, трябва да бъде сведена до знанието на административния орган, издаващ одобрението. Тогава органът може:
 7.1.1.
 да прецени, че е малко вероятно направените промени да оказват съществено неблагоприятно въздействие и че при всички положения превозното средство продължава да съответства на изискванията; или
 7.1.2.
 да изиска техническата служба, отговаряща за провеждане на изпитванията, да извърши допълнително някое от описаните по-долу изпитвания, съгласно естеството на промените.
 7.1.2.1.
 Всяка промяна на превозното средство, засягаща общата форма на конструкцията на превозното средство и/или всяко увеличение на масата, по-голямо


text:
от 8 %, които по преценка на техническата служба биха оказали значително влияние върху резултатите от изпитването, изискват повторение на изпитването, описано в приложение 3.
 7.1.2.2.
 Ако промените се отнасят само до вътрешното оборудване, ако масата не се различава с повече от 8 % и броят на предните седалки, първоначално монтирани в превозното средство, остава същият, трябва да се извърши следното:
 7.1.2.2.1.
 опростено изпитване, предвидено в приложение 7; и/или
 7.1.2.2.2.
 определено от техническата служба частично изпитване във връзка с направените промени.
 7.2. Потвърждението или отказът на одобрение, в което се посочват измененията, се съобщава съгласно процедурата, посочена в точка 4.3 по-горе, на страните по Спогодбата, прилагащи настоящото правило.
 7.3. Компетентният орган, който издава разширение на одобрението, присвоява сериен номер на това разширение и уведомява за него другите страни по Спогодбата от 1958 г., прилагащи настоящото правило, посредством формуляр за съобщение, който съответства на образеца от приложение 1 към настоящото правило.
 8. СЪОТВЕТСТВИЕ НА ПРОИЗВОДСТВОТО
 Процедурите за съответствие на производството трябва да съответстват на определените в Спогодбата, допълнение 2 (E/ECE/324-E/ECE/TRANS/505/Rev.2), с отчитане на следните изисквания:
 8.1.
 Всяко превозно средство, одобрено по настоящото правило, трябва да съответства на одобрения тип по отношение на характеристиките, които допринасят за защитата на пътниците в моторни превозни средства в случай на челен удар.
 8.2.
 Титулярят на одобрението трябва да гарантира, че за всеки тип превозно средство се провеждат най-малкото изпитванията, при които се правят измервания.
 8.3.
 Органът, издал одобрението на типа, може по всяко време да проверява методите за контрол на съответствието, прилагани във всяко производствено съоръжение. Нормалната честота на тези проверки е веднъж на две години.
 9. САНКЦИИ ПРИ НЕСЪОТВЕТСТВИЕ НА ПРОИЗВОДСТВОТО
 9.1. Одобрението, издадено по отношение на тип превозно средство съгласно настоящото правило, може да бъде отменено, ако не е спазено изискването, заложено в точка 8.1 по-горе, или избраното(ите) превозно(и) средство(а) не е(са) преминало(и) успешно проверките, предписани в точка 8.2 по-горе.
 9.2. Ако страна по Спогодбата, прилагаща настоящото правило, отмени дадено от нея одобрение, тя уведомява незабавно останалите страни по договора, прилагащи настоящото правило, посредством формуляр за съобщение, отговарящ на образеца, даден в приложение 1 към настоящото правило.
 10. ОКОНЧАТЕЛНО ПРЕКРАТЯВАНЕ НА ПРОИЗВОДСТВОТО
 Ако титулярят на одобрението прекрати напълно производството на тип превозно средство, одобрен в съответствие с настоящото правило, той уведомява за това органа, издал одобрението, който при получаването на съответното съобщение на свой ред уведомява за това останалите страни по Спогодбата от 1958 г., прилагащи настоящото правило, посредством формуляр за съобщение, съответстващ на образеца в приложение 1 към настоящото правило.
 11. ПРЕХОДНА РАЗПОРЕДБА
 11.1. Считано от официалната дата на влизане в сила на допълнение 1 към серия от изменения 01, никоя страна по договора, прилагаща настоящото правило, не може да отказва да издаде одобрение на ИКЕ по настоящото правило, изменено с допълнение 1 към серия от изменения 01.
 11.2. Считано от 1 октомври 2002 г. страните по договора, прилагащи настоящото правило, издават одобрения на ИКЕ само за типове превозни средства, които съответстват на изискванията на настоящото правило, изменено с допълнение 1 към серия от изменения 01.
 11.3. За времето, за което в


text:
настоящото правило няма изисквания по отношение на защитата на пътниците посредством пълно изпитване на челен удар, страните по договора могат да продължат да прилагат изискванията в сила за тази цел към момента на присъединяване към настоящото правило.
 12. НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕТО НА ИЗПИТВАНИЯ ЗА ОДОБРЕНИЕ, КАКТО И НА АДМИНИСТРАТИВНИТЕ ОТДЕЛИ
 Страните по Спогодбата, прилагащи настоящото правило, съобщават на секретариата на ООН наименованията и адресите на техническите служби, отговарящи за провеждането на изпитванията, на производителите, упълномощени да провеждат изпитвания, както и на административните отдели, издаващи одобрение и на които се изпращат формулярите, удостоверяващи одобрение, разширение, отказ или отмяна на одобрение, издадени в други страни.
 (1) Съгласно определението в приложение 7 към Консолидираната резолюция за конструкцията на превозните средства (R.E.3) (TRANS/WP.29/78/Rev.1/Amend.2, последно изменена с изменение 4).
 (2) 1 — Германия, 2 — Франция, 3 — Италия, 4 — Нидерландия, 5 — Швеция, 6 — Белгия, 7 — Унгария, 8 — Чешката република, 9 — Испания, 10 — Югославия, 11 — Обединеното кралство, 12 — Австрия, 13 — Люксембург, 14 — Швейцария, 15 (не е присвоен), 16 — Норвегия, 17 — Финландия, 18 — Дания, 19 — Румъния, 20 — Полша, 21 — Португалия, 22 — Русия, 23 — Гърция, 24 — Ирландия, 25 — Хърватия, 26 — Словения, 27 — Словакия, 28 — Беларус, 29 — Естония, 30 (не е присвоен), 31 — Босна и Херцеговина, 32 — Латвия, 33 (не е присвоен), 34 — България, 35 (не е присвоен), 36 — Литва, 37 — Турция, 38 (не е присвоен), 39 — Азербайджан, 40 — бивша югославска република Македония, 41 (не е присвоен), 42 — Европейската общност (типовите одобрения се предоставят от държавите-членки, като те използват техния съответен символ), 43 — Япония, 44 (не е присвоен), 45 — Австралия, 46 — Украйна, 47 — Южна Африка, 48 — Нова Зеландия. Следващи номера ще бъдат присвоявани на други държави в хронологичния ред, по който те ратифицират или се присъединят към Спогодбата за приемане на единни технически предписания за колесни превозни средства, оборудване и части, които могат да бъдат монтирани и/или използвани на колесни превозни средства, и на условията за взаимно признаване на одобрения, издавани на основата на тези предписания, като така присвоените номера се съобщават от генералния секретар на Организацията на обединените нации на договарящите се страни по Спогодбата.
 (3) До 1 октомври 1998 г. стойностите, получени за врата, не трябва да бъдат критерии за успешно или неуспешно преминаване на изпитване за целите на издаване на одобрение. Получените резултати трябва да бъдат записани в протокола от изпитването и регистрирани от органите по одобрението. След тази дата стойностите, посочени в настоящата точка, трябва да бъдат прилагани като критерии за успешно или неуспешно преминаване на изпитване, освен ако са приети други стойности или докато бъдат приети такива.
 ПРИЛОЖЕНИЕ 1
 СЪОБЩЕНИЕ
 (максимален формат: A4 (210 × 297 mm)
 ПРИЛОЖЕНИЕ 2
 ОФОРМЛЕНИЕ НА МАРКИРОВКATA ЗА ОДОБРЕНИЕ
 ОБРАЗЕЦ А
 (вж. точка 4.4 от настоящото правило)
 ОБРАЗЕЦ Б
 (вж. точка 4.5 от настоящото правило)
 (1) Последният номер е даден само като пример.
 ПРИЛОЖЕНИЕ


text:
3
 ПРОЦЕДУРА НА ИЗПИТВАНЕ
 1. ИНСТАЛИРАНЕ И ПОДГОТОВКА НА ПРЕВОЗНОТО СРЕДСТВО
 1.1. Изпитвателен участък
 Изпитвателният участък трябва да бъде с такива размери, че да помества пистата за ускоряване, преградата и техническите инсталации, необходими за изпитването. Крайната част от пистата, най-малко 5 m преди преградата, трябва да бъде хоризонтална, плоска и гладка.
 1.2. Преграда
 Предната страна на преградата се състои от деформируема конструкция, определена в приложение 9 към настоящото правило. Предната страна на деформируемата конструкция е перпендикулярна в граници ± 1° на посоката на движение на изпитваното превозно средство. Преградата е закрепена за маса не по-малка от 7 × 104 kg, чиято предната страна е вертикална в граници ± 1°. Тази маса е закрепена към земята или е поставена на земята, ако е необходимо, с допълнителни застопоряващи устройства, които да ограничават преместването ѝ.
 1.3. Разположение на преградата
 Разположението на преградата е такова, че първият контакт на превозното средство с преградата да бъде от страната на кормилната колона. Когато има избор между провеждане на изпитване с превозно средство с десен или ляв волан, изпитването трябва да се проведе с по-малко благоприятната страна на волана, определена от техническата служба, отговаряща за изпитванията.
 1.3.1. Поставяне на превозното средство спрямо преградата
 Превозното средство трябва да припокрива предната страна на преградата с 40 % ± 20 mm.
 1.4. Състояние на превозното средство
 1.4.1. Обща спецификация
 Изпитваното превозно средство трябва да бъде представителен образец за серийното производство, да включва цялото обичайно присъстващо оборудване и да бъде в готовност за движение. Някои компоненти могат да бъдат заменени от еквивалентни маси, когато тази замяна няма ясно забележим ефект върху резултатите, измерени съгласно точка 6.
 1.4.2. Маса на превозното средство
 1.4.2.1. За изпитването масата на предоставеното превозно средство трябва да бъде маса на ненатоварено превозно средство.
 1.4.2.2. Резервоарът за гориво трябва да бъде напълнен с вода до 90 % от масата на пълен резервоар с гориво, както е определено от производителя, с допустимо отклонение от ± 1 %.
 1.4.2.3. Всички други системи (спирачна, охладителна и др.) могат да бъдат празни, като масата на течностите им трябва да бъде точно компенсирана.
 1.4.2.4. Ако масата на измервателната апаратура в превозното средство надвишава разрешените 25 kg, тя може да бъде компенсирана чрез намалявания, които нямат забележим ефект върху резултатите, измерени съгласно точка 6 по-долу.
 1.4.2.5. Масата на измервателната апаратура не трябва да променя базовия товар на всяка ос с повече от 5 %, като отклонението не трябва да надвишава 20 kg.
 1.4.2.6. Масата на превозното средство съгласно разпоредбите на точка 1.4.2.1 по-горе трябва да бъде указана в доклада.
 1.4.3. Регулировки в отделението за пътници
 1.4.3.1. Положение на волана
 Воланът, ако е регулируем, трябва да бъде поставен в нормалното положение, указано от производителя, или, в случай че такова не е отбелязано, в средата между границите на неговия(те) обхват(и) на регулиране. Накрая на пробег с външно задвижване воланът трябва да бъде оставен свободен, със спици в положение, което според производителя съответства на движение на превозното средство напред.
 1.4.3.2. Стъкла
 Подвижните стъкла на превозното средство трябва да бъдат в затворено положение. За целите на изпитвателните измервания


text:
и със съгласието на производителя подвижните стъкла могат да бъдат свалени, при условие че положението на ръчката за вдигане на стъклото съответства на затвореното положение.
 1.4.3.3. Лост за превключване на предавките
 Лостът за превключване на предавките трябва да бъде в неутрално положение.
 1.4.3.4. Педали
 Педалите трябва да бъдат в нормално положение на покой. Ако са регулируеми, трябва да бъдат поставени в средно положение, освен ако не е определено друго положение от производителя.
 1.4.3.5. Врати
 Вратите трябва да бъдат затворени, но не и заключени.
 1.4.3.6. Отварящ се покрив
 Ако е монтиран отварящ се или свалящ се покрив, той трябва да бъде монтиран и в затворено положение. За целите на изпитвателните измервания и със съгласието на производителя той може да бъде отворен.
 1.4.3.7. Сенник
 Сенниците трябва да бъдат в прибрано положение.
 1.4.3.8. Огледало за обратно виждане
 Вътрешното огледало за обратно виждане трябва да бъде в нормално положение за употреба.
 1.4.3.9. Подлакътници
 Облегалките за ръце отпред и отзад, ако са подвижни, трябва да бъдат в снижено положение, освен ако това се възпрепятства от положенията на манекените в превозните средства.
 1.4.3.10. Облегалки за глава
 Облегалките за глава, които са регулируеми на височина, трябва да бъдат в своето най-горно положение.
 1.4.3.11. Седалки
 1.4.3.11.1. Положение на предните седалки
 Седалки, които са надлъжно регулируеми, трябва да бъдат поставени така, че тяхната точка „Н“, определена в съответствие с процедурата, изложена в приложение 6, да бъде в средно положение на преместване или в най-близкото до него заключващо положение и в положението на височина, определено от производителя (ако са независимо регулируеми на височина). В случай на седалка тип пейка базата трябва да бъде в точката „Н“ на мястото на водача.
 1.4.3.11.2. Положение на облегалките на предните седалки
 Ако са регулируеми, облегалките трябва да бъдат регулирани така, че резултантният наклон на торса на манекена да бъде възможно най-близо до препоръчания от производителя за нормална употреба или, при отсъствие на конкретна препоръка от производителя, до 25° назад от вертикалното положение.
 1.4.3.11.3. Задни седалки
 Ако са регулируеми, задните седалки или задните седалки тип пейка трябва да бъдат поставени в най-задно положение.
 2. МАНЕКЕНИ
 2.1. Предни седалки
 2.1.1. Манекен, съответстващ на спецификациите за Хибрид III (1), оборудван с глезен на 45o и съответстващ на спецификациите за неговото регулиране, трябва да бъде инсталиран на всяка от предните странични седалки в съответствие с условията, изложени в приложение 5. Глезенът на манекена следва да бъде сертифициран в съответствие с процедурите в приложение 10.
 2.1.2. Превозното средство се изпитва със системите за обезопасяване, предоставени от производителя.
 3. ЗАДВИЖВАНЕ И ПРОБЕГ НА ПРЕВОЗНОТО СРЕДСТВО
 3.1. Превозното средство трябва да бъде задвижвано от собствения си двигател или от друго устройство за задвижване.
 3.2. В момента на удара превозното средство не трябва да бъде подложено на действието на друго допълнително устройство за управление или за задвижване.
 3.3. Пробегът на превозното средство трябва да бъде такъв, че да отговаря на изискванията на точки 1.2 и 1.3.1.
 4. СКОРОСТ НА ИЗПИТВАНЕТО
 Скоростта на превозното средство в момента на удара трябва да бъде 56 – 0, + 1 km/h. Ако обаче изпитването е проведено


text:
при по-висока скорост на удара и превозното средство е изпълнило изискванията, изпитването се приема за задоволително.
 5. ИЗМЕРВАНИЯ, КОИТО ТРЯБВА ДА БЪДАТ НАПРАВЕНИ ВЪРХУ МАНЕКЕНА НА ПРЕДНИТЕ СЕДАЛКИ
 5.1. Всички измервания, необходими за проверката на експлоатационните показатели, трябва да бъдат направени с измервателни системи, съответстващи на спецификациите от приложение 8.
 5.2. Различните параметри трябва да бъдат записвани чрез независими канали за данни със следните CFC (честотен клас на канала):
 5.2.1. Измервания в главата на манекена
 Ускорението (а), разглеждано за центъра на тежестта, се изчислява от съставките на ускорението по трите оси, измерено с CFC 1 000.
 5.2.2. Измервания във врата на манекена
 5.2.2.1. Осовото усилие на опън и усилието на срязване пред/след връзката врат/глава се измерват с CFC 1 000.
 5.2.2.2. Огъващият момент спрямо напречна ос на връзката глава/врат се измерва с CFC 600.
 5.2.3. Измервания в гръдния кош на манекена
 Деформацията на гръдния кош между гръдната кост и гръбнака се измерва с CFC 180.
 5.2.4. Измервания в бедрената кост и пищяла на манекена
 5.2.4.1. Осовото усилие на натиск и огъващите моменти се измерват с CFC 600.
 5.2.4.2. Преместването на пищяла по отношение на бедрената кост се измерва при плъзгащата се колянна става с CFC 180.
 6. ИЗМЕРВАНИЯ, КОИТО ТРЯБВА ДА БЪДАТ НАПРАВЕНИ НА ПРЕВОЗНОТО СРЕДСТВО
 6.1. За да стане възможно извършването на опростеното изпитване, описано в приложение 7, кривата на намаляване на скоростта на конструкцията трябва да бъде определена въз основа на стойността на надлъжните акселерометри в основата на „Б“ колоната на ударената страна на превозното средство с CFC 180 чрез канали за данни, съответстващи на изискванията, изложени в приложение 8.
 6.2. Диаграмата скорост/време, която се използва при процедурата на изпитване, описана в приложение 7, трябва да бъде получена чрез надлъжен акселерометър в основата на „Б“ колоната на ударената страна на превозното средство.
 (1) Техническите спецификации и подробните чертежи на Хибрид III, съответстващи на основните размери на 50-ия процентил за мъж в САЩ, и спецификациите за неговото регулиране за това изпитване са депозирани при генералния секретар на Обединените нации и при поискване могат да бъдат предмет на справка в секретариата на Икономическата комисия за Европа, Двореца на нациите, Женева, Швейцария.
 ПРИЛОЖЕНИЕ 4
 ОПРЕДЕЛЯНЕ НА ЕКСПЛОАТАЦИОННИТЕ ПОКАЗАТЕЛИ
 1. ЕСПЛОАТАЦИОНЕН ПОКАЗАТЕЛ ЗА ГЛАВАТА (HPC) И УСКОРЕНИЕ НА ГЛАВАТА за 3 ms
 1.1.
 Счита се, че експлоатационният показател за главата (HPC) е изпълнен, когато по време на изпитването няма контакт между главата и съставна част на превозното средство.
 1.2.
 Ако по време на изпитването има контакт между главата и съставна част на превозното средство, HPC се изчислява въз основа на ускорението(а), измерено според точка 5.2.1 от приложение 3, по следната формула:
 където:
 1.2.1.
 членът „а“ е резултантното ускорение, измерено според точка 5.2.1 от приложение 3 и е измерено в единици за тегло, g (1 g = 9,81 m/s2);
 1.2.2.
 ако началото на контакта на главата може да бъде определено задоволително, t1 и t2 са двата момента във времето, изразени в секунди, определящи интервал между началото на контакта на главата и края на записа, за който стойността на HPC е максимална;
 1.2.3.
 ако


text:
началото на контакта на главата не може да бъде определено, t1 и t2 са двата момента във времето, изразени в секунди, определящи времевия интервал между началото и края на записа, за който стойността на HPC е максимална;
 1.2.4.
 стойностите на HPC, за които времевият интервал (t1 – t2) е по-голям от 36 ms, не се вземат предвид при изчисляването на максималната стойност.
 1.3.
 Стойността на резултантното ускорение на главата по време на удар напред, която е надвишена общо за 3 ms, се изчислява от резултантното ускорение на главата, измерено съгласно точка 5.2.1 от приложение 3.
 2. ПОКАЗАТЕЛИ ЗА ТРАВМИРАНЕ НА ВРАТА (NIC)
 2.1.
 Тези показатели се определят от осовото усилие на натиск, осовото усилие на опън и усилията на срязване пред/след връзката врат/глава, изразени в kN и измерени съгласно точка 5.2.2 от приложение 3, и от времетраенето на тези усилия, изразено в ms.
 2.2.
 Показателят за огъващия момент във врата се определя от огъващия момент във врата, изразен в Nm, спрямо странична ос във връзката глава/врат, измерен съгласно точка 5.2.2 от приложение 3.
 2.3.
 Огъващият момент във врата, изразен в Nm, трябва да бъде записан.
 3. ПОКАЗАТЕЛ НА НАТИСК НА ГРЪДНИЯ КОШ (ThCC) И ПОКАЗАТЕЛ ЗА ВИСКОЗИТЕТА (V * C)
 3.1.
 Показателят за натиска на гръдния кош се определя от абсолютната стойност на деформацията на гръдния кош, изразена в mm и измерена съгласно точка 5.2.3 от приложение 3.
 3.2.
 Показателят за вискозитета (V * C) се изчислява като произведение от моментните стойности на натиска и степента на деформация на гръдната кост, измерена съгласно точка 6, а също така и точка 5.2.3 от приложение 3.
 4. ПОКАЗАТЕЛ ЗА УСИЛИЕ ВЪРХУ БЕДРЕНАТА КОСТ (FFC)
 4.1.
 Този показател се определя от усилието на натиск, изразено в kN, предавано аксиално на всяка бедрена кост на манекена и измервано съгласно точка 5.2.4 от приложение 3, и от времетраенето на усилието на натиск, изразено в ms.
 5. ПОКАЗАТЕЛ ЗА УСИЛИЕ НА НАТИСК ВЪРХУ ПИЩЯЛА (TCFC) И ИНДЕКС НА ПИЩЯЛА (TI)
 5.1.
 Показателят за усилието на натиск върху пищяла се определя от усилието на натиск (FZ), изразено в kN, предавано аксиално на всеки пищял на манекена и измервано съгласно точка 5.2.4 от приложение 3.
 5.2.
 Индексът на пищяла се изчислява въз основа на огъващите моменти (Mx и My), измерени съгласно точка 5.1, по следната формула:
 където:
 Mx
 =
 огъващ момент спрямо оста х;
 My
 =
 огъващ момент спрямо оста у;
 (MC)R
 =
 критичен огъващ момент, който се приема за 225 Nm;
 FZ
 =
 осовото усилие на натиск в посоката z;
 (FC)Z
 =
 критично усилие на натиск в посоката z, което се приема за 35,9 kN; и
 Индексът на пищяла се изчислява в горния край и при основата на всеки пищял; FZ обаче може да бъде измерено в едно от тези две места. Получената стойност се използва за изчисляването на TI в горния край и при основата на пищяла. Моментите Mx и My се измерват поотделно в двете места.
 6. ПРОЦЕДУРА ЗА ИЗЧИСЛЯВАНЕ НА ПОКАЗАТЕЛИТЕ ЗА ВИСКОЗИТЕТА (V * C) ЗА МАНЕКЕН ХИБРИД III
 6.1.
 Показателят за вискозитета


text:
се изчислява като произведение на моментните стойности на натиска и степента на деформация на гръдната кост. И двете се получават от измерването на деформацията на гръдната кост.
 6.2.
 Реакцията на деформация на гръдната кост се филтрира веднъж при CFC 180. Натискът за време t се изчислява от този филтриран сигнал като:
 Скоростта на деформация на гръдната кост за време t се изчислява от филтрираната деформация като:
 където D(t) е деформацията за време t в метри, а δt е времевият интервал в секунди между измерванията на деформацията. Максималната стойност на δt е 1,25 × 10-4 секунди. Процесът на изчисление е показан по-долу под формата на диаграма:
 ПРИЛОЖЕНИЕ 5
 Разполагане и монтиране на манекени и регулиране на системите за обезопасяване
 1. РАЗПОЛАГАНЕ НА МАНЕКЕНИТЕ
 1.1. Самостоятелни седалки
 Равнината на симетрия на манекена трябва да съвпада с вертикалната средна равнина на седалката.
 1.2. Предна седалка тип пейка
 1.2.1. Водач
 Равнината на симетрия на манекена трябва да лежи във вертикалната равнина, минаваща през центъра на волана и паралелна на надлъжната средна равнина на превозното средство. Ако мястото за сядане е определено от формата на пейката, такава седалка трябва да се счита за самостоятелна седалка.
 1.2.2. Пътник
 Равнината на симетрия на манекена пътник трябва да бъде симетрична на тази на манекена водач спрямо надлъжната средна равнина на превозното средство. Ако мястото за сядане е определено от формата на пейката, такава седалка трябва да се счита за самостоятелна седалка.
 1.3. Предна седалка тип пейка за пътници (водачът не се включва)
 Равнините на симетрия на манекена трябва да съвпадат със средните равнини на местата за сядане, определени от производителя.
 2. МОНТИРАНЕ НА МАНЕКЕНИ
 2.1. Глава
 Напречната платформа с измервателна апаратура на главата трябва да бъде хоризонтална в граници 2,5°.За да се нивелира главата на изпитвателния манекен в превозни средства с прави седалки с нерегулируеми облегалки, трябва да се спазва следната последователност. Първо се регулира положението на точката „Н“ в границите, посочени в точка 2.4.3.1 по-долу, за да се нивелира напречната платформа с измервателна апаратура на главата на изпитвателния манекен. Ако напречната платформа с измервателна апаратура на главата все още не е нивелирана, тогава се регулира тазовият ъгъл на изпитвателния манекен в границите, посочени в точка 2.4.3.2 по-долу. Ако напречната платформа с измервателна апаратура на главата все още не е нивелирана, тогава се регулира минимално скобата на врата на изпитвателния манекен, колкото е необходимо, за да се гарантира, че напречната платформа с измервателна апаратура на главата е хоризонтална в граници 2,5°.
 2.2. Ръце
 2.2.1. Горните части на ръцете на изпитвателния манекен водач трябва да бъдат близо до торса, а осевите им линии — възможно най-близо до вертикалната равнина.
 2.2.2. Горните части на ръцете на изпитвателния манекен пътник трябва да бъдат в контакт с облегалката на седалката и страните на торса.
 2.3. Ръце (от китката надолу)
 2.3.1. Дланите на изпитвателния манекен водач трябва да бъдат в контакт с външната част на обръча на волана на хоризонталния диаметър на обръча. Палците трябва да бъдат над обръча на волана и да бъдат леко закрепени с лепенка към обръча на волана, така


text:
че ако ръката на изпитвателния манекен бъде бутната напред със сила не по-малка от 9 N и не по-голяма от 22 N, лепенката да освобождава ръката от обръча на волана.
 2.3.2. Дланите на изпитвателния манекен пътник трябва да бъдат в контакт с външната страна на бедрата. Малкият пръст трябва да бъде в контакт с възглавницата на седалката.
 2.4. Торс
 2.4.1. В превозни средства, оборудвани със седалки тип пейка, горната част на торса на водача и пътниците изпитвателни манекени трябва да е облегната на облегалката на седалката. Средната сагитална равнина на манекена водач трябва да бъде вертикална и паралелна на надлъжната осева линия на превозното средство и да минава през центъра на обръча на волана. Средната сагитална равнина на манекена пътник трябва да бъде вертикална и паралелна на надлъжната осева линия на превозното средство и на същото разстояние от надлъжната централна линия на превозното средство, както средната сагитална равнина на манекена водач.
 2.4.2. В превозни средства, оборудвани с индивидуална(и) седалка(и), горната част на торса на водача и пътниците изпитвателни манекени трябва да е облегната на облегалката на седалката. Средната сагитална равнина на манекена водач и на манекените пътници трябва да бъде вертикална и да съвпада с надлъжната осева линия на индивидуалната(ите) седалка(и).
 2.4.3. Долна част на торса
 2.4.3.1. Точка „Н“
 Точката „Н“ на водача и пътниците изпитвателни манекени трябва да съвпада, в граници 13 mm вертикално и 13 mm хоризонтално, с точка на 6 mm под местоположението на точката „Н“, определена, като се използва процедурата, описана в приложение 6, с изключение на това, че дължината на долната част на крака и сегментите на бедрото на тримерната машина за определяне на точката „Н“ трябва да бъдат регулирани на 414 и 401 mm вместо съответно на 417 и 432 mm.
 2.4.3.2. Тазов ъгъл
 Определен с помощта на устройството за измерване на тазовия ъгъл (GM) (чертеж 78051-532, включен за справка в част 572), което се вкарва в отвора за измерване на точката „Н“ на манекена, ъгълът, измерен от хоризонталата върху 76,2 милиметровата плоска повърхност на устройството, трябва да бъде 22,5° ± 2,5°.
 2.5. Крака
 Горната част на краката на изпитвателните манекени на водача и пътниците трябва да бъдат поставени на възглавницата на седалката, доколкото позволява положението на стъпалата. Първоначалното разстояние между повърхностите на външните планки на коленните вилки трябва да бъде 270 mm ± 10 mm. Доколкото е осъществимо, левият крак на манекена водач и двата крака на манекена пътник следва да бъдат във вертикални надлъжни равнини. Доколкото е осъществимо, десният крак на манекена водач трябва да бъде във вертикална равнина. Разрешено е окончателно регулиране, за да се поставят стъпалата в положението в съответствие с точка 2.6 за различни конфигурации на отделението за пътници.
 2.6. Стъпала
 2.6.1. Дясното стъпало на изпитвателния манекен водач трябва да е поставено върху ненатиснатия педал на газта, а най-задната точка на петата да е опряна на подовата повърхност в равнината на педала. Ако стъпалото не може да бъде поставено върху педала на газта, то трябва да бъде поставено перпендикулярно на пищяла и възможно най-напред по посока на осевата линия


text:
на педала, като най-задната точка на петата е опряна на подовата повърхност. Петата на лявото стъпало трябва да е поставена възможно най-напред и да е опряна на подовата плоскост. Лявото стъпало трябва да е поставено възможно най-хоризонтално върху повърхността за опора на стъпалата. Надлъжната осева линия на лявото стъпало трябва да бъде поставена възможно най-успоредно на надлъжната осева линия на превозното средство.
 2.6.2. Петите на двете стъпала на изпитвателния манекен пътник трябва да бъдат поставени възможно най-напред и да бъдат опрени на подовата плоскост. И двете стъпала следва да бъдат поставени възможно най-хоризонтално върху повърхността за опора на стъпалата. Надлъжната осева линия на стъпалата трябва да бъде поставена възможно най-успоредно на надлъжната осева линия на превозното средство.
 2.7. Инсталираните измервателни уреди не трябва по никакъв начин да влияят на движението на манекена по време на удар.
 2.8. Температурата на манекените и на системата от измервателни уреди трябва да бъде стабилизирана преди изпитването и поддържана, доколкото е възможно, в интервала между 19 и 22 °С.
 2.9. Облекло на манекена
 2.9.1. Манекените, оборудвани с измервателни уреди, следва да бъдат облечени в плътно прилепващи памучни еластични дрехи с подходящ размер, с къси ръкави и панталони с дължина до средата на прасеца, определени в FMVSS 208, чертежи 78051-292 и 293, или техен еквивалент.
 2.9.2. Обувка с размер 11XW, която отговаря на спецификациите на военния стандарт на САЩ MIL-S 131192, преработка „Р“, за размера, дебелината на подметката и тока и която тежи 0,57 ± 0,1 kg, се поставя и закрепва на всяко стъпало на манекените за изпитването.
 3. РЕГУЛИРАНЕ НА СИСТЕМИТЕ ЗА ОБЕЗОПАСЯВАНЕ
 Обезопасителният колан се поставя около изпитвателния манекен на мястото, определено за сядане, както е посочено в съответните изисквания на точки 2.1—2.6, и се закопчава. Цялата хлабина на надбедрения колан се обира. Лентата на горната част на торса се изтегля навън от прибиращото устройство и след това се оставя да се прибере. Тази операция се повтаря четири пъти. Към надбедрения колан се прилага усилие на опън от 9 до 18 N. Ако системата на коланите е снабдена с устройство за отпускане, се въвежда максималната хлабина на колана на горната част на торса, препоръчана от производителя за нормална употреба в ръководството за експлоатация на превозното средство. Ако системата на коланите не е снабдена с устройство за отпускане, излишната лента от колана на рамото се оставя да бъде прибрана от силата на опън на прибиращото устройство.
 ПРИЛОЖЕНИЕ 6
 Процедура за определяне на точката „H“ и действителния ъгъл на наклон на торса за места за сядане в моторни превозни средства
 1. ЦЕЛ
 Описаната в настоящото приложение процедура се използва за установяване на местоположението на точката „H“ и действителния ъгъл на торса за едно или няколко седящи места в моторно превозно средство и за установяване на съотношението между измерените данни и проектните спецификации, предоставени от производителя (1).
 2. ОПРЕДЕЛЕНИЯ
 За целите на настоящото приложение:
 2.1.
 „Контролни данни“ означава една или няколко от следните характеристики на място за сядане:
 2.1.1.
 точката „H“ и точката „R“ и тяхното взаимно местоположение;
 2.1.2.
 действителния ъгъл на наклон на торса и проектния


text:
ъгъл на наклон на торса и тяхната зависимост.
 2.2.
 „Тримерна машина за определяне на точка „H““ (тримерна Н-машина) означава устройство, използвано за определяне на точките H и на действителните ъгли на наклон на торса. Това устройство е описано в допълнение 1 към настоящото приложение.
 2.3.
 „Точка „H“ “ означава центъра на въртене на торса и бедрата на тримерната Н-машина, инсталирана върху седалката на превозно средство в съответствие с точка 4 по-долу. Точката „H“ се намира в центъра на осевата линия на устройството, която преминава между визуалните маркери на точката „H“ от двете страни на тримерната Н-машина. Точката „H“ съответства теоретично на точката „R“ (за допуските вж. точка 3.2.2 по-долу). След определянето на положението на точката „Н“ в съответствие с описаната в точка 4 процедура тази точка се счита за неподвижна спрямо конструкцията седалка—възглавница, а също че се движи заедно с нея, когато седалката бива регулирана.
 2.4.
 „Точка „R“ “, или „базова точка на седалката“ означава проектна точка, определена от производителя на превозното средство за всяко място за сядане и установена по отношение на тримерната координатна система.
 2.5.
 „Линия на торса“ означава осевата линия на сондата на тримерната Н-машина, когато сондата е в крайно задно положение.
 2.6.
 „Действителен ъгъл на наклон на торса“ означава ъгъла между вертикалната линия, преминаваща през точката „H“, и линията на торса, измерен с помощта на задната ъглова скала на тримерната Н-машина. Действителният ъгъл на наклон на торса съответства теоретично на проектния ъгъл на наклон на торса (за допуските вж. точка 3.2.2 по-долу).
 2.7.
 „Проектен ъгъл на наклон на торса“ означава ъгъла между вертикална линия, преминаваща през точката „R“, и линията на торса в положение, което отговаря на проектното положение на облегалката на седалката, определено от производителя на превозното средство.
 2.8.
 „Централна равнина на пътника“ (C/LO) означава средната равнина на тримерната Н-машина, разположена на всяко място, определено за сядане; тя е представена като координатата на точката „H“ по оста „Y“. За индивидуалните седалки централната равнина на седалката съвпада с централната равнина на пътника. За останалите седалки централната равнина на пътника се определя от производителя.
 2.9.
 „Тримерна координатна система“ означава система, описана в допълнение 2 към настоящото приложение.
 2.10.
 „Репери“ означава физически точки (отвори, повърхности, отметки или вдлъбнатини), отбелязани на каросерията на превозното средство по данни на производителя.
 2.11.
 „Положение на превозното средство за измерване“ означава положението на превозното средство, определено въз основа на координатите на реперите в тримерната координатна система.
 3. ИЗИСКВАНИЯ
 3.1. Представяне на данните
 За всяко място за сядане, когато се изискват контролни данни, за да се демонстрира съответствието с разпоредбите на настоящото правило, трябва да се представят във вида, посочен в допълнение 3 към настоящото приложение, всички или целесъобразен набор от следните данни:
 3.1.1.
 координатите на точката „R“ в тримерната координатна система;
 3.1.2.
 проектния ъгъл на наклона на торса;
 3.1.3.
 всички указания, необходими за регулиране на седалката (ако е регулируема) в положението за измерване, посочено в точка 4.3 по-долу.
 3.2. Съотношение между измерените данни и проектните спецификации
 3.2.1.
 Координатите на точката „H“ и стойността на действителния ъгъл на наклон на торса, получени посредством процедурата


text:
съгласно точка 4 по-долу, се сравняват съответно с координатите на точката „R“ и стойността на проектния ъгъл на наклон на торса, посочени от производителя на превозното средство.
 3.2.2.
 Относителните положения на точките „R“ и „H“ и съотношението между проектния и действителния ъгъл на наклон на торса се приемат за задоволителни по отношение на въпросното място за сядане, ако точката „H“, определена с нейните координати, попада в очертанията на квадрат със страна 50 mm с хоризонтални и вертикални страни, чиито диагонали се пресичат в точката „R“, и ако действителният ъгъл на наклон на торса остава в граници 5° от проектния ъгъл на торса.
 3.2.3.
 Ако тези условия са изпълнени, точката „R“ и проектният ъгъл на наклон на торса се използват за проверка на съответствието с разпоредбите на настоящото правило.
 3.2.4.
 Ако точката „H“ или действителният ъгъл на торса не удовлетворяват изискванията от точка 3.2.2 по-горе, точката „H“ и действителният ъгъл на торса се определят още два пъти (общо три пъти). Ако резултатите от две от тези три измервания удовлетворяват изискванията, то биват прилагани условията от точка 3.2.3 по-горе.
 3.2.5.
 Ако резултатите от поне две от трите измервания, описани в точка 3.2.4 по-горе, не удовлетворяват изискванията от точка 3.2.2 по-горе или ако проверката не може да се проведе, тъй като производителят на превозното средство не е предоставил информация относно положението на точката „R“ или относно проектния ъгъл на наклон на торса, то се използва центърът на тежестта на фигурата с върхове трите измерени точки или средноаритметична стойност на трите измерени ъгъла, като тези стойности се считат за приложими във всички случаи, когато в текста на настоящото правило се говори за точката „R“ или действителния ъгъл на наклон на торса.
 4. ПРОЦЕДУРА ЗА ОПРЕДЕЛЯНЕ НА ТОЧКАТА „H“ И ДЕЙСТВИТЕЛНИЯ ЪГЪЛ НА НАКЛОН НА ТОРСА
 4.1. По усмотрение на производителя превозното средство се подготвя за изпитването, като се поставя в среда с температура 20 ± 10 °C, за да може материалът, от който е изработена седалката, да достигне стайна температура. Ако на седалката, която ще се изследва, никога не е било сядано, върху нея трябва да седне човек или да се постави предмет с тегло 70—80 kg два пъти за по една минута, за да се огънат възглавницата и облегалката. По искане на производителя всички комплекти седалки остават ненатоварени в продължение на най-малко 30 минути преди поставянето на тримерната Н-машина.
 4.2. Превозното средство трябва да бъде в положението за измерване, определено в точка 2.11 по-горе.
 4.3. Ако седалката е регулируема, тя се поставя в най-задното нормално положение за шофиране или пътуване, съгласно указанията на производителя на превозното средство, като се взема предвид само надлъжното регулиране на седалката, но не и възможността за преместването ѝ за цели, различни от поставяне в нормално положение за шофиране или пътуване. Когато съществуват други възможности за регулиране на седалката (вертикално, ъглово, наклоняване на облегалката и т.н.), седалката се регулира и спрямо тях до положение, посочено от производителя. При седалки с окачване седалката се фиксира неподвижно във вертикалното положение, съответстващо на нормалното положение за шофиране, посочено от производителя.
 4.4. Площта


text:
на мястото за сядане, която влиза в съприкосновение с тримерната Н-машина, се покрива с памучен муселинен плат с достатъчни размери и подходяща структура на тъканта, отговарящ на следните спецификации: гладък памучен плат с плътност 18,9 нишки на cm2 и тегло 0,228 kg/m2, или плетено или нетъкано платно с еквивалентни характеристики. Ако изпитването се провежда върху седалка извън превозното средство, подът, на който е поставена седалката, трябва да има същите основни характеристики (2) като пода на превозното средство, за което е предназначена седалката.
 4.5. Седалището и гърбът на тримерната H-машина се поставят така, че централната равнина на заемащия мястото (C/LO) да съвпада с централната равнина на тримерната H-машина. По искане на производителя тримерната Н-машина може да бъде преместена навътре по отношение на централната равнина на C/LO, ако тримерната Н-машина е поставена толкова далече от средната линия на превозното средство, че краят на седалката да не позволява нивелиране на тримерната Н-машина.
 4.6. Стъпалата и подбедриците се прикрепват към основата на корпуса на седалката или поотделно, или като се използва T-образната стойка и конструкцията за подбедриците. Линията, преминаваща през визуалните маркери на точката „H“, трябва да бъде хоризонтална и перпендикулярна на надлъжната централна равнина на седалката.
 4.7. Положението на стъпалата и краката на тримерната Н-машина се регулира, както следва:
 4.7.1.
 Места, определени за сядане: водач и пътник, седящ до него
 4.7.1.1.
 Както стъпалата, така и краката се придвижват напред по такъв начин, че стъпалата да заемат естествено положение върху пода, ако е необходимо, между педалите за управление. Когато е възможно, лявото стъпало трябва да бъде разположено на приблизително същото разстояние отляво на централната равнина на тримерната Н-машина, на което дясното стъпало е разположено отдясно на тази равнина. Нивелирът, с чиято помощ се установява напречното разположение на тримерната Н-машина, при необходимост се довежда до хоризонтално положение посредством регулиране положението на корпуса на седалката или преместване назад на краката и стъпалата на машината. Линията, преминаваща през визуалните маркери на точката „H“, трябва да остане перпендикулярна на надлъжната централна равнина на седалката.
 4.7.1.2.
 Ако левият крак не може да бъде задържан успореден на десния, а лявото стъпало не може да бъде поддържано от конструкцията, то се премества, докато получи опора. При това трябва да се запази хоризонталността на линията, свързваща визуалните маркери.
 4.7.2.
 Места, определени за сядане: отзад встрани
 За задните или допълнителните седалки краката се разполагат според указанията на производителя. Ако при това стъпалата се опират в части от пода, които са на различни нива, стъпалото, което влиза първо в съприкосновение с предната седалка, е отправно, а другото стъпало трябва да се нагласи, така че нивелирът, показващ напречното разположение на седалищната част на устройството, да показва хоризонтално положение.
 4.7.3.
 Други места, определени за сядане:
 Спазва се общата процедура, указана в точка 4.7.1 по-горе, като единственото изключение е, че стъпалата се разполагат, както е определено от производителя.
 4.8. На подбедриците и бедрата се поставят тежести и се нивелира тримерната Н-машина.
 4.9. Накланя се гръбната плоскост напред до предния ограничител и тримерната Н-машина се изтегля напред от облегалката с помощта на Т-образната стойка. След това тримерната Н-машина


text:
се установява отново на седалката посредством един от следните методи:
 4.9.1.
 Ако тримерната Н-машина се плъзга назад, се използва следната процедура: на тримерната Н-машина се дава възможност да се плъзга назад дотогава, докато вече не се налага използването на предна ограничителна хоризонтална тежест върху Т-образната стойка, т.е. докато седалищната плоскост на машината не влезе в съприкосновение с облегалката. Ако е необходимо, положението на стъпалата и подбедриците се изменя.
 4.9.2.
 Ако тримерната Н-машина не се плъзга назад, се използва следната процедура: тримерната Н-машина се плъзва назад, като се прилага хоризонтално, насочено назад усилие върху Т-образната стойка, докато седалищната плоскост не влезе в съприкосновение с облегалката на седалката (вж. фиг. 2 от допълнение 1 към настоящото приложение).
 4.10. Към блока, съставен от гръбната и седалищната плоскост на тримерната Н-машина, в точката на пресичане на ъгловата скала на бедрото и корпуса на Т-образната стойка се прилага усилие 100 ± 10 N. Направлението на прилаганото усилие трябва да бъде през цялото време по линия, преминаваща от указаната по-горе точка на пресичане до точка, разположена точно над корпуса на бедрената щанга (вж. фиг. 2 в допълнение 1 към настоящото приложение). След това гръбната плоскост внимателно се връща назад до съприкосновение с облегалката на седалката. През цялата останала част на процедура трябва да се внимава, за да се предотврати плъзгане на тримерната Н-машина напред.
 4.11. От лявата и дясната страна на основата на торса се поставят тежести, а след това една след друга се поставят осемте тежести на торса. Тримерната Н-машина се поддържа нивелирана.
 4.12. Гръбната плоскост се накланя напред, за да се отстрани напрежението върху облегалката на седалката. Триизмерната Н-апаратура се разклаща настрани, описвайки дъга от 10° (5° на всяка страна от вертикалната централна равнина), така че да се осъществят три пълни цикъла на това движение, с цел да се освободи евентуално натрупаното фрикционно напрежение между триизмерната Н-апаратура и седалката.
 По време на разклащането T-образната стойка на тримерната Н-машина може да се отклони от предписаните хоризонтално и вертикално положение. Поради това T-образната стойка трябва да бъде удържана посредством прилагане на подходящо странично усилие по време на разклащанията. Удържането на T-образната стойка и разклащането на тримерната Н-машина трябва да се извършват внимателно, за да се избегне прилагане на случайни външни усилия във вертикално или надлъжно направление.
 При това не е необходимо стъпалата на тримерната Н-машина да се удържат или обездвижват. Ако стъпалата променят положението си, те се оставят в това положение за момента.
 Гръбната плоскост се връща внимателно до облегалката и се проверява дали двата нивелира показват хоризонтално положение. Ако по време на разклащането на тримерната Н-машина стъпалата са се преместили, те трябва да се наместят по следния начин:
 Стъпалата се повдигат от пода едно по едно на минималната необходима височина, за да се избегне допълнителното им преместване. При това повдигане те трябва да се въртят свободно, като същевременно не се допуска прилагане на надлъжни или странични усилия. Когато всяко стъпало е поставено обратно в своето най-долно положение, петата трябва да е в съприкосновение с предвидената за това конструкция.
 Трябва да се провери дали напречният нивелир